《五湖上寄廖冢宰一首》
明代·黄省曾

忆昔秋风吹绿草，高谈落日长安道。司马浑忘席屡前，山人不惜心倾倒。

说诗谓似匡鼎来，论文颇爱桓谭好。高牙霜戟罗紫缠，神谟庙算清南天，长江碧海无烽烟。

飞扬叱咤公侯前，纷纭车马如流川。忽念黄香卧穷巷，停驺驻盖相盘旋。

频挥玉麈情不足，每读金声才愈怜。我歌白日閒草玄，公亦还山请暮年。

龙颜眷擢司衡铨，徵书侯骑何联翩。白云那可系行色，黄鹤安能招锦鞯。

三台之上宝镜悬，千官不得逃媸妍。遥闻桃李绝蹊径，操比冰壶风凛然。

山涛密启九流悦，左雄一疏群芳传。攀思叹息云霄隔，空抱高山流水弦。

君不见南阳昔有卧龙客，莫道丘林无大贤。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。